
HOTĂRÂRE

cu privire la audierile şi votarea în şedinţa de concurs
pentru suplinirea funcţiei de director al radiodifuziunii

IPNA Compania „Teleradio-Moldova”
În conformitate cu prevederile art.56 alin.(6), art.58 lit.f), art.61 alin.(1)-(2) din Codul audiovizualului al Republicii Moldova şi în baza p.22-24 din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007, Consiliul de Observatori
HOTĂRĂŞTE:
1. Audierile şi votarea în şedinţa de concurs pentru suplinirea funcţiei de director al radiodifuziunii IPNA Compania „Teleradio-Moldova” vor cuprinde:
1.1. prezentarea, de către preşedintele Consiliului de Observatori, a fiecărui participant la Concursul pentru suplinirea funcţiei de director al radiodifuziunii IPNA Compania „Teleradio-Moldova”;
1.2. confirmarea întrunirii sau neîntrunirii rigorilor stabilite faţă de candidaţi, inclusiv prezenţa sau absenţa pentru fiecare candidat a incompatibilităţilor pentru numirea în funcţie;
1.3. audierea candidaţilor, în ordinea înregistrării dosarelor de participare la concurs. În acest scop:
1.3.1. fiecare dintre candidaţi îşi va prezenta proiectul de intenţie asupra strategiei de dezvoltare a radiodifuziunii IPNA Compania „Teleradio-Moldova”. Pentru prezentarea proiectului de intenţie, fiecăruia dintre candidaţi i se oferă 7 (şapte) minute;
1.3.2. membrii Consiliului de Observatori vor înainta candidaţilor întrebări şi precizări pe marginea proiectelor de intenţie asupra strategiei de dezvoltare a radiodifuziunii IPNA Compania „Teleradio-Moldova”. Întrebările şi precizările pe marginea fiecărui proiect de intenţie vor fi înaintate pe parcursul a 10 (zece) minute;

1.4. dezbateri pe marginea proiectelor de intenţie asupra strategiei de dezvoltare a radiodifuziunii IPNA Compania „Teleradio-Moldova”, prezentate de candidaţi în şedinţa de Concurs;
1.5. votarea deschisă, de către membrii Consiliului de Observatori, în vederea numirii în funcţie a directorului radiodifuziunii IPNA Compania „Teleradio-Moldova”. Procesul de votare se va desfăşura potrivit următoarelor exigenţe:

1.5.1. votarea pe runde;
1.5.2. pe parcursul unei runde, fiecare membru al Consiliului de Observatori beneficiază de un singur vot;

1.5.3. fiecare membru al Consiliului de Observatori votează doar „pro”;

1.5.4. în cazul în care niciunul dintre candidaţi nu întruneşte numărul de voturi, necesar pentru numirea în funcţie, se anunţă o nouă rundă a votării. În acest caz Consiliul de Observatori decide asupra necesităţii organizării unor noi dezbateri cu candidaţii, care au întrunit cel mai mare număr de voturi;

1.5.5. în noua rundă de votare vor fi supuse votului candidaturile, care au întrunit cel mai mare număr de voturi;

1.5.6. preşedintele Consiliului de Observatori va organiza un număr de runde de votare, necesar pentru alegerea directorului radiodifuziunii Companiei, dacă Consiliul de Observatori nu decide altfel.

2. Prezenta hotărâre intră în vigoare în momentul adoptării.
Prezenta hotărâre a fost adoptată cu votul a 9 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul

Consiliului de Observatori                                                      Viorica Bogatu

